Jabuli 76
Lubaŋa aye laloc dok laŋolkop
1Dano giŋey Lubaŋa maber twatwal i Juda,
nyiŋe bene dit i Icrael.
2Giketo kabedone tye i Calem,
ki kabedo ma en bedo iye tye i Cion.
3En oturo atero ma lakke wil awila woko ki kunnu,
oturo wa kwodigi, pala lucwan ki jami lweny-gu ducu.
4It ye ki deyo makato, ai Lubaŋa,
ki dit me loc tye i ciŋi,
makato godi ducu ma ri nakanaka.
5Askarigi macir ducu giyako jamigi woko;
gitye ka nino nino matut adada;
pe tye ŋat mo mudoŋ ki i kin gin lumony
ma twero tic ki jami lweny.
6I kare ma ijukogi, ai Lubaŋa pa Yakobo,
aguragura ki jo ma ŋweco kwedgi gupoto guwille woko; ducu.
7Ento in, dano lwori matek!
Aŋa ma twero cun i nyimi
ka onoŋo kiniga doŋ omaki woko?
8In doŋ iŋolo kop woko ki i polo;
jo ducu ma bedo i lobo gulworo,
omiyo guliŋ mot,
9i kare ma ia malo ka ŋolo kop,
pi laro jo ducu ma giunogi i lobo-ni.
10Adada akemo pa dano miyo jo gilokke gidok ka paki;
jo mudoŋ ma gubwot ki i lweny ibikelo bedo cok kwedi.
11Wukwoŋ kwon bot Rwot Lubaŋawu,
dok wucob gin ma wukwoŋo;
wek dano ducu ma gibedo cok,
i ŋete gukel bote mot;
Lubaŋa myero gilwor,
12pien en dwoko rwodi ma luwakke woko piny,
dok miyo luker me lobo gibedo ki lworo madwoŋ.